দশমীর বিসর্জন দেখে রাত হয়ে গিয়েছিল। পাড়া-গায়ে রাত ১০টা মানে গভীর রাত। তবে, উৎসবের মরসুম বলে মনে সাহস ছিল স্নাতকস্তরে পড়া মেয়েটির। বন্ধুরাও এগিয়ে এসেছিল বাড়ি পর্যন্ত পৌঁছে দিতে। দক্ষিণ চব্বিশ পরগনার বিষ্ণুপুরের কুমোড়পাড়ার তেমাথার মোড়ে আসতেই তাদের সঙ্গে দেখা হয় কুমোড়পাড়ার দুই যুবক কার্তিক জানা এবং শুভেন্দু পালের। রাস্তার পাশে দাঁড়িয়ে মদ্যপান করছিল ওই দু’জনে। এতরাতে ওই কলেজ ছাত্রী বাড়ি ফিরছে কেন জানতে চেয়ে চোখ রাঙাতে থাকে কার্তিক ও শুভেন্দু। পরিস্থিতিতে ঘাবড়ে গিয়ে পালিয়ে যায় কলেজ ছাত্রীর সঙ্গে থাকা বন্ধুরা। অভিযোগ, এরপর কার্তিক ও শুভেন্দু ওই কলেজ ছাত্রীকে বাড়ি পৌঁছে দেওয়ার নাম করে মুখ চেপে এবং পা ধরে তেমাথার পাশে একটি নির্মীয়মাণ বাড়ির পিছনের জঙ্গলে নিয়ে যায়। সেখানে দু’জনে মিলে কলেজ ছাত্রীকে ধর্ষণ করে বলে অভিযোগ। 

নির্মীয়মাণ বাড়িটি থেকে একজন কিছু আঁচ করে জঙ্গলে টর্চ মেরে ছিলেন। কার্তিক ও শুভেন্দু তাতে ভড়কে যায়। সেই সুযোগে জঙ্গলের ভিতর দিয়ে বাড়ির দিকে দৌড়ে পালায় ওই কলেজ ছাত্রী। কিন্তু, বাড়ির কাউকেই শনিবার পর্যন্ত বিষয়টি জানায়নি সে। মেয়ের মানসিক অবস্থা দেখে সন্দেহ হয় মায়ের। রবিবার তিনি চেপে ধরেন মেয়েকে। সেই সময় এই গণধর্ষণের কথা সামনে আসে। বিষ্ণুপুর থানায় অভিযোগও দায়ের করেছে ওই কলেজ ছাত্রীর পরিবার। পরে অভিযুক্ত কার্তিক জানা এবং শুভেন্দু পালকে গ্রেফতার করে পুলিশ। জানা গিয়েছে, এর আগেও কার্তিক ও শুভেন্দু এমন ঘটনায় জড়িয়েছিল। কিন্তু, স্থানীয় ক্লাবকে অর্থ দিয়ে সেসব ঘটনা ধামাচাপা দিয়েছিল কার্তিক ও শুভেন্দুর পরিবার।

আরও পড়ুন... 
বাজি কারখানায় আগুন, অকাল মৃত্যু নবম শ্রেণির ছাত্রর, দেখুন ভিডিও... 
টাকা নিয়ে খুন তার কাছে জলভাত, কলকাতা বন্দরে পুলিশের জালে কুখ্যাত দুষ্কৃতী